title: پطوليمايوس لموري
text: پطوليمايوس كان كيزور مدينة لإسكندرية ف مصر ف شلا مناسبات. تجوج ب أميرة سورية سميتها يوليا ؤرانيا، لي كانت من عائلة ملكية ديال إيميصا (دابا حمص ف سوريا)، ؤ ولدو بنت لي هيّا دروسيلا صّغيرة، لي تزادت ف ؤلا مورا عام 38 ميلادية. ف عام 40، عرض عليه لإمبراطور كاليݣولا لي كيجيه من جيهت مّو، باش يجي ل روما، ؤ پطوليمايوس لبّا دّعوة. كيتݣال بلي پطوليمايوس دخل ل لومفيطياطر لي كان غايتدار فيه عرض ديال لݣلادياطورات (مدابزة تال لموت مابين عبيد مدرّبين) ب لبسة قوقية لي عجبات لحاضرين. كاليݣولا غار منو، ؤ يقدر يكون هادا هوّا سّباب علاش أمر ب لقتل ديالو. لقتيلة ديالو غادي تشعل تورات ف مملكة موريطانية، أشهر وحدة هيّا تورة إديمون. من بعد ما خمادت تّورة ف 44 ميلادية، لإمبراطور كلاوديوس أمر ب تقسيم موريطانية ل جوج أقاليم هوما موريطانية طّنجية (شمال لمغريب) ؤ موريطانية لقيصرية (شمال غرب دزاير).